Helsingin Kannelmäessä hääräsi koronakiihkoinen sarjaräkijä.

Koronaviruksen leviämistä yskäisystä on mallinnettu videolla. IL TV

Helsingin Kannelmäessä on useamman päivän ajan ihmisten päälle sylkenyt ja koronapelkoa lietsonut polkupyörällä liikkunut henkilö - tai useampi.

Iltalehti sai tapauksesta useita vihjeitä. Pyöräsylkijän on kerrottu liikkuneen Kannelmäen kirkon puistossa ja Mätäjoen varrella.

– Tämmöinen poika on nyt useampana päivänä ihan systemaattisesti tätä tehnyt. Hän on havaintojen mukaan 12–20-vuotias. Hirveän vaikea sanoa minkä ikäinen, kertoo järkyttynyt kannelmäkeläinen äiti.

Toimintatapa on ollut iljettävä.

– Hän hidastaa vauhtia, räkäisee naamaan ja huutaa, että hänellä on korona, nyt sait sen kanssa.

Valikoi heikot uhrit

Äiti kertoo asiasta käydyn vilkasta keskustelua kannelmäkeläisten somepalstoilla.

– Hän liikkuu pyörällä ja on aiheuttanut aikamoista paniikkia, koska hän etsii vähän heikompaa uhria, nainen sanoo viitaten paikkakuntalaisten tietoon.

Helsingin poliisista kerrotaan, että vastaavanlaisesta tapauksesta on tehty kiinniotto.

Poliisille tuli kansalaisilta vihjetietoa, että Malminkartanon ja Kannelmäen alueella liikkui ainakin torstaina mies, joka syljeskeli ohikulkijoita kohti. Poliisi otti iltapäivällä yhden henkilön poliisilakiperusteisesti kiinni nimenomaisen toiminnan vuoksi, poliisista kerrotaan Iltalehdelle perjantaina.

Tiedossa ei ole, liikkuuko alueella mahdollisesti useampi räkijä. Iltalehden haastattelema nainen puhui ”pojasta”, kun poliisin kiinniottama henkilö oli täysi-ikäinen mies. Siitä ei myöskään ole tietoa, onko poliisin kiinniottama mies räkinyt alueella useamman päivän ajan.

Lapsi joutui uhriksi

Uhriksi joutui naisen viisivuotias tytär.

– Lapsi itki aivan hysteerisesti koko illan.

Nainen kertoo työskentelevänsä vanhusten parissa. Myös heihin sarjasylkijä on kohdistanut vimmaansa.

– Vanhukset muutenkin pelkäävät liikkua, niin tällainen sekopää aiheuttaa pelkoa. Onko tämä julma pila vai totista totta? Todella ikävä juttu.

Oikaisu kello 16.08: Jutusta sai aiemmin virheellisen käsityksen, että poliisin kiinniottama mies olisi epäiltynä rikoksesta. Näin ei kuitenkaan ole, vaan kiinniotto oli poliisilakiperusteinen häiriökäyttäytymisen vuoksi. Lisäksi ei ole tiedossa, onko poliisin kiinniottama henkilö sama ”sarjaräkijä”, josta paikalliset ovat Iltalehdelle vinkanneet.